Document ID: 32007D0315

ODLOČBA KOMISIJE
z dne 30. aprila 2007
o posebnih ukrepih, ki jih mora uporabljati Ciper glede praskavca
(notificirano pod dokumentarno številko C(2007) 1877)
(Besedilo v grškem jeziku je edino verodostojno)
(2007/315/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju naslednjega:
(1)
Uredba Komisije (ES) št. 836/2004 z dne 28. aprila 2004 o prehodnih ukrepih, ki jih mora uporabljati Ciper glede praskavca (2), je bila sprejeta zaradi izredno visoke ravni praskavca v populaciji ovac in koz na Cipru. Določa nekatere prehodne ukrepe, vključno s prepovedjo odpošiljanja nekaterega mesa in mesnih proizvodov ovac in koz s Cipra v druge države članice in v tretje države. Navedena uredba se uporablja do 30. aprila 2007.
(2)
Rezultati izkoreninjenja transmisivnih spongiformnih encefalopatij (TSE) in programa nadzora za leto 2006 v Skupnosti kažejo, da je bilo od skupno 2 579 primerov TSE pri ovcah v Skupnosti na Cipru odkritih 865 primerov, pri kozah pa 461 od skupno 531 primerov TSE v Skupnosti.
(3)
V okviru časovnega načrta TSE iz Sporočila (COM(2005) 322 konč.), sprejetega 15. julija 2005, in v skladu z delovnim programom GD za zdravje in varstvo potrošnikov 2006-2007 o TSE (SEC(2006) 1527) Komisija trenutno z državami članicami razpravlja o predlogu glede pregleda sedanjih ukrepov, ki se morajo uporabljati za prizadete črede, pri katerih je bila prisotnost BSE izključena.
(4)
Zaradi zdravstvenega stanja populacije ovac in koz na Cipru v zvezi s praskavcem je treba ob upoštevanju zahtev kontrole in med čakanjem na sklepe razprav o pregledu sedanjih ukrepov izkoreninjenja ohraniti nekatere zaščitne ukrepe pri trgovini z nekaterimi vrstami mesa ter mesnih proizvodov ovac in koz znotraj Skupnosti in pri trgovini s tretjimi državami, da se prepreči tveganje bolezni v drugih državah članicah.
(5)
Odpošiljanje proizvodov iz mesa ovac in koz s Cipra v druge države članice in njihov izvoz v tretje države članice sta še naprej prepovedana.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Ciper zagotovi, da se sveže meso, mleto meso, mesni pripravki in mesni proizvodi iz mesa ovac in koz, kot so opredeljeni v Prilogi I k Uredbi (ES) št. 853/2004 Evropskega parlamenta in Sveta (3), ne odpošiljajo iz Cipra v druge države članice ali izvažajo v tretje države.
Člen 2
Ta odločba se uporablja do 31. oktobra 2007.
Člen 3
Odločba je naslovljena na Republiko Ciper.
V Bruslju, 30. aprila 2007

Labels: 3
17
18
6